CELEX: 32019D1005
Language: ro
Date: 2019-06-19 00:00:00
Title: Decizia de punere în aplicare (UE) 2019/1005 a Comisiei din 19 iunie 2019 de stabilire a faptului că o suspendare temporară a taxei vamale preferențiale nu este adecvată pentru importurile de banane originare din Nicaragua

20.6.2019   
               
               
                  RO
               
               
                  Jurnalul Oficial al Uniunii Europene
               
               
                  L 163/101
               
            
         DECIZIA DE PUNERE ÎN APLICARE (UE) 2019/1005 A COMISIEI
         din 19 iunie 2019
         de stabilire a faptului că o suspendare temporară a taxei vamale preferențiale nu este adecvată pentru importurile de banane originare din Nicaragua
         COMISIA EUROPEANĂ,
         având în vedere Tratatul privind Uniunea Europeană și Tratatul privind funcționarea Uniunii Europene,
         având în vedere Regulamentul (UE) nr. 20/2013 al Parlamentului European și al Consiliului din 15 ianuarie 2013 de aplicare a clauzei de salvgardare bilaterală și a mecanismului de stabilizare pentru banane din Acordul de instituire a unei asocieri între Uniunea Europeană și statele membre ale acesteia, pe de o parte, și America Centrală, pe de altă parte (1), în special articolul 15 alineatul (2),
         întrucât:
         
                     (1)
                  
                  
                     Acordul de instituire a unei asocieri între Uniunea Europeană și statele membre ale acesteia, pe de o parte, și America Centrală, pe de altă parte (2) (denumit în continuare „acordul”) a introdus un mecanism de stabilizare pentru banane, care a început să se aplice în mod provizoriu în țările din America Centrală în cursul anului 2013, iar în Nicaragua, mai precis, la 1 august 2013.
                  
               
                     (2)
                  
                  
                     Mecanismul de stabilizare pentru banane, instituit prin Regulamentul (UE) nr. 20/2013, stabilește că, în cazul în care una dintre țările implicate atinge un anumit volum de declanșare stabilit pentru importurile de banane proaspete (rubrica 0803 90 10 din Nomenclatura combinată a Uniunii Europene din 1 ianuarie 2012), Comisia adoptă un act de punere în aplicare care prevede fie că se suspendă temporar taxa vamală preferențială aplicată importurilor de banane proaspete originare din țara respectivă, fie că o astfel de suspendare nu este adecvată.
                  
               
                     (3)
                  
                  
                     La 25 martie 2019, importurile în Uniune de banane proaspete originare din Nicaragua au depășit volumul de declanșare de 14 500 de tone stabilit pentru importuri, astfel cum se prevede în anexa la Regulamentul (UE) nr. 20/2013.
                  
               
                     (4)
                  
                  
                     În temeiul articolului 15 alineatul (3) din Regulamentul (UE) nr. 20/2013, Comisia a analizat impactul importurilor în cauză asupra situației pieței bananelor din Uniune pentru a decide dacă taxele vamale preferențiale ar trebui sau nu să fie suspendate. Comisia a examinat efectul importurilor respective asupra nivelului prețurilor din Uniune, evoluția importurilor din alte surse și stabilitatea generală a pieței Uniunii pentru bananele proaspete.
                  
               
                     (5)
                  
                  
                     Când a fost depășit volumul de declanșare stabilit pentru 2019, importurile de banane proaspete originare din Nicaragua reprezentau doar 1,5 % din importurile în Uniune de banane proaspete care fac obiectul mecanismului de stabilizare pentru banane.
                  
               
                     (6)
                  
                  
                     Totodată, importurile din mari țări exportatoare cu care Uniunea are și un acord de liber schimb, în special cele din Columbia, Ecuador și Costa Rica, au reprezentat 14,4 %, 19,3 % și, respectiv, 16,9 % din volumele lor de declanșare stabilite pentru importuri. Cantitățile „neutilizate” în cadrul mecanismului de stabilizare, care se ridică la aproximativ 5 milioane de tone, sunt mult mai mari decât totalul importurilor din Nicaragua efectuate până la 25 martie 2019 (15 600 de tone).
                  
               
                     (7)
                  
                  
                     Prețul de import din Nicaragua a fost, în medie, de 572 EUR/tonă în primele 2 luni ale anului 2019, cu 16 % mai mic decât prețul mediu al celorlalte importuri de banane proaspete în Uniune, care era de 648 EUR/tonă. În 2018, prețul mediu de import al bananelor originare din Nicaragua a fost cu 26 % mai mic decât prețul mediu al celorlalte importuri de banane proaspete în Uniune.
                  
               
                     (8)
                  
                  
                     Prin urmare, deși în ianuarie și februarie 2019 prețul mediu cu ridicata pentru banane, din toate originile, a fost cu 8,3 % mai mic decât prețul corespunzător din ianuarie și februarie 2018, și anume 944 EUR/tonă în ianuarie și februarie 2019, în comparație cu 1 029 EUR/tonă în ianuarie și februarie 2018, prețul de vânzare cu ridicata al bananelor produse în Uniune a fost cu 7,7 % mai mare în ianuarie și februarie 2019 decât în ianuarie și februarie 2018, și anume 1 086 EUR/tonă în primul caz, comparativ cu 1 008 EUR/tonă în cazul din urmă.
                  
               
                     (9)
                  
                  
                     Întrucât sunt mici, importurile de banane din Nicaragua nu au avut un impact asupra prețului de piață al bananelor din Uniune. Nu există deci niciun indiciu că stabilitatea pieței Uniunii ar fi fost perturbată de importurile de banane proaspete originare din Nicaragua în plus față de volumul anual de declanșare stabilit și nici că acestea ar fi avut un impact semnificativ asupra situației producătorilor din Uniune.
                  
               
                     (10)
                  
                  
                     În plus, nu există niciun indiciu privind o amenințare de deteriorare gravă a pieței Uniunii sau de deteriorare gravă a situației economice a regiunilor ultraperiferice ale Uniunii în luna martie 2019.
                  
               
                     (11)
                  
                  
                     Prin urmare, suspendarea taxei vamale preferențiale aferente importurilor de banane originare din Nicaragua nu pare a fi adecvată în acest stadiu.
                  
               
                     (12)
                  
                  
                     Ar trebui reamintit faptul că, în 2018, importurile din Nicaragua au depășit, la data de 10 aprilie, volumul de declanșare anual stabilit și că, până la sfârșitul anului respectiv, ele au atins nivelul de 81 000 de tone. Cu toate acestea, Comisia a concluzionat în analiza sa ulterioară că nici aceste importuri, nici alte importuri provenind din țări care fac obiectul mecanismului de stabilizare nu au cauzat perturbări pe piața Uniunii.
                  
               
                     (13)
                  
                  
                     Dat fiind că volumul de declanșare anual a fost deja depășit din martie și cu toate că importurile totale din Nicaragua în Uniune sunt mici, Comisia își va continua activitatea de monitorizare în această privință și s-ar putea să adopte ulterior măsuri, dacă va fi cazul.
                  
               
                     (14)
                  
                  
                     În temeiul articolului 14 alineatul (4) din Regulamentul (UE) nr. 20/2013, prezenta decizie ar trebui să intre în vigoare în regim de urgență,
                  
               ADOPTĂ PREZENTA DECIZIE:
         
            Articolul 1
            Suspendarea temporară a taxei vamale preferențiale aferente importurilor de banane proaspete încadrate la rubrica 0803 90 10 din Nomenclatura combinată a Uniunii Europene și originare din Nicaragua nu este adecvată.
         
         
            Articolul 2
            Prezenta decizie intră în vigoare la data publicării în Jurnalul Oficial al Uniunii Europene.
         
         
            Adoptată la Bruxelles, 19 iunie 2019.
            
               
                  Pentru Comisie
               
               
                  Președintele
               
               Jean-Claude JUNCKER
            
         
         
            (1)  JO L 17, 19.1.2013, p. 13.
         
            (2)  JO L 346, 15.12.2012, p. 3.